KOMISIJOS SPRENDIMAS
2008 m. kovo 27 d.
iš dalies keičiantis Sprendimą 2005/779/EB dėl gyvūnų sveikatos apsaugos nuo kiaulių vezikulinės ligos priemonių Italijoje
(pranešta dokumentu Nr. C(2008) 1092)
(Tekstas svarbus EEE)
(2008/297/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
2005 m. lapkričio 8 d. Komisijos sprendimas 2005/779/EB dėl gyvūnų sveikatos apsaugos priemonių nuo kiaulių vezikulinės ligos Italijoje (2) buvo priimtas reaguojant į šios ligos atvejus Italijoje. Šiuo sprendimu nustatomos gyvūnų sveikatos apsaugos taisyklės nuo kiaulių vezikulinės ligos šios valstybės narės regionams, pripažintiems neužsikrėtusiais kiaulių vezikuline liga, ir regionams, pripažintiems užsikrėtusiais ta liga.
(2)
Po to, kai 2007 m. kai kuriose Italijos provincijose, esančiose regionuose, pripažintuose užsikrėtusiais kiaulių vezikuline liga, buvo nustatyta šios ligos protrūkių, ta valstybė narė ėmėsi priemonių pagal 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3).
(3)
Be to, Italija paskelbė, kad tokios provincijos, kuriose vezikulinė kiaulių liga gali plisti toliau, nebelaikomos neužsikrėtusiomis ta liga. Italija taip pat uždraudė vežti kiaules iš tų provincijų į kitus Italijos regionus ir į kitas valstybes nares.
(4)
Šios priemonės, kurių Italija ėmėsi, pasirodė veiksmingos. Todėl Sprendimą 2005/779/EB reikėtų iš dalies pakeisti, siekiant nustatyti, kad regionuose, pripažintuose užsikrėtusiais kiaulių vezikuline liga, esančios provincijos būtų nebelaikomos neužsikrėtusiomis ir kad Italija galėtų greitai ir skaidriai reaguoti į tokios ligos protrūkius regionuose, pripažintuose neužsikrėtusiais ta liga. Todėl reikėtų nustatyti terminą, iki kurio provincija laikoma užsikrėtusia ta liga, o jeigu šiam laikotarpiui pasibaigus pavojus išlieka, reikėtų priimti sprendimą vadovaujantis direktyvą 90/425/EEB 10 straipsnio 4 dalimi.
(5)
Be to, kiaulių surinkimo centrai dažnai yra pagrindinis kiaulių vezikulinės ligos plitimo šaltinis. Todėl Italija ėmėsi priemonių, kad pagerintų kiaulių vežimo iš surinkimo centrų kontrolę ir užkirstų kelią galimam šios ligos plitimui. Taip pat reikėtų sustiprinti kiaulių surinkimo centrų priežiūros priemones, ypač atliekant bandymus ir atranką.
(6)
Todėl Sprendimą 2005/779/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/779/EB iš dalies keičiamas taip:
1)
II skyriaus pavadinimas pakeičiamas taip:
„ITALIJOS REGIONŲ, PROVINCIJŲ IR ŪKIŲ PRIPAŽINIMAS NEUŽSIKRĖTUSIAIS KIAULIŲ VEZIKULINE LIGA“
2)
Įterpiamas šis 3a straipsnis:
„3a straipsnis
Regionuose, pripažintuose neužsikrėtusiais ta liga, esančių provincijų pripažinimas užsikrėtusiomis
1. Italija užtikrina, kad jeigu regione, pripažintame neužsikrėtusiu kiaulių vezikuline liga, esančioje provincijoje užfiksuojamas kiaulių vezikulinės ligos atvejis, ta provincija nedelsiant pripažįstama užsikrėtusia kiaulių vezikuline liga, nebent būtų aiškiai nustatyta, kad infekcijos kilmė - tai antrinis protrūkis ir kad pagal Direktyvos 92/119/EEB 8 straipsnį atlikus epidemiologinę apklausą dėl protrūkio nustatyta, kad šios ligos tolesnio plitimo pavojus nedidelis.
2. 7, 8 ir 9 straipsniuose numatytos priemonės taikomos 1 dalyje nurodytai provincijai.
3. Italija gali 1 dalyje nurodytą provinciją vėl pripažinti neužsikrėtusia kiaulių vezikuline liga, jeigu tenkinamos šios sąlygos:
a)
visuose toje provincijoje esančiuose ūkiuose du kartus 28-40 dienų intervalu buvo paimta mėginių serologiniams tyrimams iš pakankamo kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliaujamuoju intervalu, o bandymų rezultatai buvo neigiami;
b)
toje provincijoje aplink kiaulių vezikulinės ligos protrūkių židinius nustatytose apsaugos ir priežiūros zonose priemonės nebetaikomos, kaip nustatyta Direktyvos 92/119/EEB II priedo 7 dalies 3 ir 4 punktuose bei 8 dalies 3 punkto b įtraukoje;
c)
pagal Direktyvos 92/119/EEB 8 straipsnį atlikus epidemiologinę apklausą dėl kiaulių vezikulinės ligos protrūkio gauti rezultatai parodė, kad šios ligos tolesnio plitimo pavojaus nėra.
4. Italija nedelsdama praneša Komisijai ir kitoms valstybėms narėms apie pagal 1, 2 ir 3 dalį priimtas priemones ir jas paskelbia. Kaip nurodyta 1 dalyje, provincija pripažįstama užsikrėtusia ne ilgiau nei 6 mėnesiams.“
3)
5 straipsnio 3 dalis pakeičiama taip:
„3. Kiaulių surinkimo centruose kas mėnesį imami mėginiai tokiems tyrimams:
a)
serologiniams tyrimams iš pakankamo kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliaujamuoju intervalu;
b)
išmatų mėginiai virusologiniams tyrimams - iš kiekvieno gardo, kuriame paprastai yra arba buvo laikomos kiaulės.“
4)
6 straipsnio 4 dalis pakeičiama taip:
„4. Kiaulių surinkimo centruose kas mėnesį imami mėginiai tokiems tyrimams:
a)
serologiniams tyrimams iš pakankamo kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliaujamuoju intervalu;
b)
išmatų mėginiai virusologiniams tyrimams - iš kiekvieno gardo, kuriame paprastai yra arba buvo laikomos kiaulės.“
2 straipsnis
Šis sprendimas skirtas valstybėms narėms.
Priimta Briuselyje, 2008 m. kovo 27 d.